Etelä-Karjalan hyvinvointialue avaa haettavaksi järjestöille innovaatiorahan pikkulapsiperheiden vanhemmuuden ja arjen tukemiseen

Etelä-Karjalan hyvinvointialue avaa järjestöille haettavaksi innovaatiorahan, jolla haetaan uudenlaisia toimintamalleja vanhemmuuden tukemiseen odotusaikana ja pikkulapsivaiheessa, jossa perheessä on alle kouluikäisiä lapsia. Vuodelle 2023 innovaatiorahaan on talousarviossa varattu 14 250 €.

Etelä-Karjalassa yhtenä maakunnallisena haasteena on ammattilaisten keskuudessa tunnistettu lastaan odottavien perheiden ja vanhemmuuden varhainen tuki. Innovaatioavustuksella tuetaan sellaisia uudenlaisia toimintamalleja ja kokeiluja, joilla voitaisiin tukea erityisesti niitä vauvaa odottavia vanhempia, joita ei tavoiteta Ekhva:n perhevalmennuksella sekä pienten lasten vanhempia/perheitä, joilla on haasteita arjen hallinnassa. Tunnistetut tuen tarpeet liittyvät vauva-arjen ja pienten lasten perheiden arjen rutiineihin kuten kodin ja vauvanhoitoon, ruuanlaittoon sekä vanhemmuuden moninaiseen tukemiseen.

Ekhva:n uuden avustusmallin mukaisesti hyvinvointialue voi myöntää kertaluontoista innovaatioavustusta, jolla vastataan äkilliseen, ajankohtaisessa toimintaympäristössä tai kohderyhmän tarpeissa tapahtuneeseen muutokseen. Innovaatiorahaa myönnetään samaan toimintaan vain kerran. Hyvinvointialue avaa innovaatiorahan haun tarvittaessa. Avustus jaetaan vuonna 2023, mutta varsinainen toiminta voidaan toteuttaa vuoden 2024 aikana. Mikäli haussa ei löytyisi tarpeeseen vastaavia innovaatioita, hyvinvointialue ei jaa innovaatiorahaa.

Hakemusten arvioinnissa painotetaan erityisesti seuraavia asioita:

Avustettavan toiminnan innovatiivisuus

Järjestöjen keskinäinen yhteistyö avustettavassa toiminnassa

Miten toiminta tukee EKHVA:n strategian ja palvelustrategian tavoitteiden toetutumista

Miten toiminta tukee tai täydentää hyvinvointialueen järjestämisvastuulla olevia sosiaali- ja terveyspalveluja (tai pelastuspalveluja) ja toimii yhteistyössä näiden kanssa

Maakunnallisuus

Hakemuksia innovaatiorahaan pyydetään sähköisesti 27.10.2023 klo 16 mennessä (webropol). Hakemukset käsitellään Etelä-Karjalan hyvinvointialueen hyvinvoinnin ja terveyden edistämisen ohjausryhmässä marraskuussa 2023.

Linkki: Innovaatiorahan hakulomake